**Ambitioner er gode men…**

Claus Bech-Danielsen, Professor mso,

SBi, Aalborg Universitet

*De politiske målsætninger på energiområdet er ambitiøse, men det er vigtigt at tænke helhedsorienteret, så vi ikke sætter vores arkitektoniske kulturarv på spil.*

Det er regeringens målsætning at Danmarks CO2 udslip inden 2020 skal være reduceret med 40 procent i forhold til 1990. Det er en ambitiøs målsætning, der stiller særligt høje krav til byggeriet, idet op mod halvdelen af vores samlede energiforbrug stammer fra opførelse og drift af bygninger. Vi er da også eksperter i Danmark i energieffektivisering. Siden 1970’erne er energikravene i bygningsreglementet (BR) blevet strammet adskillig gange og til næste år øges kravene yderligere når BR15 implementeres. Og fra 2020 vil BR20 medføre, at alt nybyggeri populært sagt vil være nulenergi.

Til trods for de mange stramninger af energikravene er det ikke lykkedes at reducere varmeforbruget i den danske boligmasse. Det har stort set været uændret de sidste 30 år. Det kan undre, når man ser de mange anstrengelser, som har gjort vores boliger til nogle af de bedst isolerede i verden.

En af forklaringerne er, at vores samlede boligareal vokser år for år. Selv om vi gennemsnitligt bruger mindre energi på at opvarme hver enkelt kvadratmeter, så resulterer det ikke i et fald i det totale varmeforbrug, da det samlede areal vokser. Vi sætter til på gyngerne, hvad vi har sparet på karrusellen!

En anden forklaring er, at vi kun fornyer vores bygningsmasse med cirka en procent om året. Selv om bygningsreglementet sørger for, at nybyggeriet er energieffektivt , så tager det derfor mange år, før det kommer til syne i det samlede energiregnskab.

Hvis de politiske målsætninger skal opfyldes, er det derfor nødvendigt at fokusere på det eksisterende byggeri. Det er her, de store resultater kan opnås. Og da der i forvejen bruges store ressourcer på at renovere - faktisk er beskæftigelsen inden for bygningsrenovering større end beskæftigelsen inden for nybyggeri - er det vigtigt at indtænke energibesparelser, når der skal renoveres.

Det kan imidlertid føre til store tab af værdier, hvis indsatsen sker med blikket ensidigt rettet mod varmemåleren. Energibesparelser i boligbyggeriet opnås ofte ved at efterisolere bygningerne udvendigt, og det fører til omfattende arkitektoniske forandringer. Det giver udfordringer i de tilfælde, hvor bygningerne rummer væsentlige arkitektoniske kvaliteter, der er med til at give en bydel dens særlige karakter. Omvendt kan det være en oplagt mulighed for at skabe arkitektoniske forbedringer og fornyelser i de tilfælde, hvor bygningerne ikke rummer tilsvarende kvaliteter.

Det er derfor vigtigt, at de kommende energirenoveringer sker ud fra et helhedsorienteret perspektiv, der indtænker arkitektoniske værdier og potentialer. Boliger er ikke kun funktionelle rammer om vores hverdagsliv. De er også arkitektoniske rum, de er en del af vores kulturarv og en kilde til daglige oplevelser. Fremtidens byer og boliger skal være grønne og bæredygtige, men de skal først og fremmest være attraktive og smukke.